BÓL W KRZIŻU
czyli jak mi wlazła heksa
Jakiś czas tymu budza sie rano, a tu w krziżu niymożliwy ból.
Myśla se, musioł żech sie wczoraj przemożyć. Bo dziyń pryndzy
przywiyźli nom muł na zima i trza go było trocha podciepać. Ale nic.
Jakoś żech sie zwlykł z wyrka i ida taki pokrziwiony do łaziynki. Po
drodze wloz żech prosto na Maryjka.
– A co ciebie sie zaś stało?
– Co sie stało? W krziżu mi coś przeskoczyło i niy umia sie
wyprościć.
– A godałach ci wczoraj, niy rób, boś za stary na takie ciynżary.
Trzeba było zadzwonić do Paulka, to by ci pomógł.
– Teraz to każdy mondry. Powiydz lepiyj, czy mosz jakieś tablytki
albo jakoś maść. Przeca niy byda chodziył zgiynty jak paragraf!
Maryjka, jak chyba każdo baba, mo cało szuflodka roztomańtych
medykamyntów. Myśla se, na pewno coś tam znojdzie.
Pamiyntom jak kiedyś mie tak tyż bolało, to miała jakoś maść do
konia czy końsko maść, jakoś tak. Z Czech jej to przywieźli. Smród z
niy był oszkliwy, ale fajnie po plecach grzoła i pomogła.
Przypomniała mi sie tyż reklama, co jom puszczajom w telewizorze.
– Dej mi nojlepi tako tablytka, co jak jom zjym, to sama bydzie
wiedziała kaj mie boli. Doleci se tam i po wszystkiym. W telewizorze
godali, że takie tablytki już wymyślyli.
– Być mondrzejszy. Jak tablytka może widzieć kaj cie boli?
– Ale tam godali, że wiy!
49
12 Opowieści Starego Bugle z Gorzyc
– Przestoń, przestoń. Dom ci tablytka przeciwbólowo. Ale jak ci
niy przyńdzie, to musisz iść do dochtora.
– Niy byda lotoł z byle gupotom do dochtora. Do dochtora niech
chodzom chorzy, mie ino heksa wlazła w plecy.
To ona se myśli, że zaros poleca do dochtora, a potym byda sie
chwolył, jakie to mom choroby i tablytki. Co jo baba?
Zjod żech tablytka, ale zamiast lepiyj było coroz gorzyj. Ani stoć,
ani siedzieć, ani leżeć. Jakbych sie niy ruszył, ból.
– Maryjka, dej mi jeszcze tablytka, bo ta chyba była
przeterminowano i niy działo.
– Jasne, najydz sie tablytek i dostaniesz rozwolniynia.
– Abo wiysz co? Zrób mi masaż!
– Co ci mom zrobić?
– Masaż! Legna se na delowce, a ty bydziesz mie deptać po
plecach.
– Wiysz co? Mom lepszy pomysł. Dom ci żdżadełko i młotek.
– A po co mi żdżadełko i młotek?
– Popatrzysz se w to żdżadełko i klupniesz sie młotkiym w głowa,
to ci ta głupota może z głowy wyleci! Dzwonia do przychodnie
i koniec.
– A rób co chcesz!
Może Maryjka mo recht? Co mi szkodzi, moga iść do tego
dochtora. Gorzyj chyba już być niy może.
– Mosz szczynście, bo dzisioj przyjmuje po połedniu.
Zarejstrowała żech cie na trzecio. Po obiedzie fajnie sie umyj
i somsiad cie zawiezie.
– Jaki somsiad? Ty to byś zaros zy mie inwalidy zrobiyła. Som se
pomału zajda, a niy bydzie mie jakoś prywatno karytka woziyła.
– Rób jak chcesz.
– A jasne, że zrobia jak chca!
Jo niy wiym czemu te kobiyty takie panikary. Ledwie mie w krziżu
strzikło, a ta robi takie zamiyszanie, jakbych już umiyroł.
Po obiedzie Maryjka przyniosła świyże łachy.
– Idź sie wymyj, przeblycz i zbiyrej sie do tego dochtora.
– Tyś mi tu łachy jak do trumny przyniosła. Co jo, na pokaz mody
mom iść albo do dochtora?
– Niy godej, ino sie zbiyrej, bo niy zdonżysz. Chyba że chcesz,
żebych zawołała somsiada, żeby cie zawiozł.
Widza, że niy pogodomy, toch sie zebroł. Z domu wyszoł żech po
50
12 Opowieści Starego Bugle z Gorzyc
drugiyj. Wiycie już, że u nos wszyndzie blisko. To do ośrodka tyż
niydaleko. Ale tym razem drogi jakoś niy ubywało. Telepoł żech sie
pół godziny. Ale nojgorsze było na koniec. Dochtor przyjmuje na
piyntrze, ale żeby zrobić winda w ośrodku, to na to niy przyszli.
Deptoł żech schodek po schodku z dziesiynć miniut.
Przed drzwiami gabinetu kolyjka. Siedza se tak pod ścianom
i myśla. Swojom drogom, że tyż ci ludzie tak chorujom. Od kiedy
pamiyntom, był u nos dochtor Wróbel. Tyla lot już lyczy tych ludzi
i lyczy, a oni durch chorzy. Ciekawe to.
Drzwi sie otwarły i słysza ze środka – „Bugla!”. Wstaja. Tam zaś –
„Bugla!”. No dyć ida. Pomału.
– Dzień dobry panie Bugla.
– Dziyń dobry dochtorze.
– Co pana sprowadza?
On sie mie pyto co mie sprowadzo! Przeca niy przyszeł żech na
klachy. Jakby niy trza było, to by my sie teraz niy oglondali!
– Dochtorze, jakoś mie tak w plecach… No, heksa mi wlazła
i ledwo chodza.
– Tak od niczego? A co pan wczoraj robił?
– Muł nom przywieźli i trza go było leko podciepać, pora kar do
piwnicy zawiyść, a niy chcioł żech do synka dzwonić… Ale wczoraj
jeszcze nic mi niy było. Może jo źle społ i mi coś przeskoczyło?
– Niech pan ściągnie koszulę, to to zobaczymy.
Stanoł za mną i zaczon mie po plecach naciskać.
– Tu boli?
– Niy.
– A tu?
– Niy.
– A tu?
Jak mie tam kajś nacis, to ból poszedł mi do samego mózgu.
– Ała, ała! Ja, teroz boli, boli!
– Panie Józefie, to nie spanie, tylko ten wczorajszy muł. Nie
powinien pan sam tak ciężko dzwigać.
– Dochtorze, ale jo co roku to robia i nigdy nic mi niy było…
– Ale lata lecą i musi pan zwolnić. Niech mi pan powie, czy ćwiczy
pan, rusza się?
No przeca, że sie ruszom. Jakbych sie niy ruszoł, to by mi teraz
świyciyli na cmyntorzu.
– Niby co ćwicza?
51
12 Opowieści Starego Bugle z Gorzyc
– Czy sie pan gimnastykuje? Chodzi na spacery, jeździ na
rowerze…
No niy. Ale jo tu niy prziszoł, coby sie rychtować na olimpiada, ino
coby mie plecy niy bolały.
– Dochtorze, tak po prowdzie to mało… Niy ma kiedy… Ale na
kole to czasym jeżdza, do sklepu!
– Panie Józefie, jak pan chce jeszcze normalnie funkcjować, to
trzeba sie za siebie wziąć. Na początek przynajmniej codziennie pół
godziny spaceru. A z tymi plecami zrobimy tak. Teraz pójdzie pan na
dół do apteki i wykupi lekarstwa. Potem pójdzie pan do zabiegowego
na zastrzyk. Ja przepisuję panu tabletki przeciwbólowe i maść.
I proszę pamiętać o spacerach.
– Dziynkuja, dochtorze, byda pamiyntoł. Do widzynia.
Doł mi recepty. Zabiegowy jest na piyntrze, aptyka na
parterze. Boże kochany, zaś te schody i to dwa razy. Co robić, trzeba
to jakoś wytrzymać. Jakoś mi sie udało i doszed żech do tego
zabiegowego.
– Dochtor kozoł mi przyjść na zaszczyk – godom do takiyj młodyj
siostry.
– Tak, wiem, proszę iść za parawan i niech się pan przygotuje.
No to ida za parawan, zdyjmuja cwiter, podwijom rynkow w
koszuli i czekom.Ta sie przychodzi i patrzy na mie jak na wariata.
– Miał sie pan przygotować.
– Dyć mom podwiniynty rynkow.
– Ale to nie jest zastrzyk dożylny.
– W wojsku robiyli nom zaszczyki do rynki.
– Ale to jest domięśniowy.
– No to co? W rynkach niy ma muskułów?
– Proszę zdjąć spodnie.
– Co??? Wiycie co, a może niy trza tego zaszczyku? Co jo tu
byda wom zadkiym świyciył. Dejmy se spokój…
Godom wom, jak mi robiyła tyn zaszczyk, toch był na gymbie
czerwony jak rusko flaga. I na co mi przyszło na starość.
A mogła mie Maryjka wymasować i byłoby dobrze. Pryndko to wy
mie tu niy bydziecie oglondać, oj niy bydziecie.
12 Opowieści Starego Bugle z Gorzyc
wysłuchane i spisane przez Piotra Będzińskiego
CDN …… Tak co 7-10 dni nowy konsek dodomy
szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn unk szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn wol_Latn szl_Latn ron_Latn pol_Latn szl_Latn szl_Latn pol_Latn pol_Latn ces_Latn szl_Latn szl_Latn szl_Latn szl_Latn pol_Latn szl_Latn szl_Latn ces_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn unk szl_Latn szl_Latn szl_Latn pol_Latn szl_Latn ces_Latn szl_Latn pol_Latn szl_Latn szl_Latn pol_Latn ilo_Latn pol_Latn szl_Latn pol_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn pol_Latn szl_Latn slk_Latn szl_Latn kmb_Latn szl_Latn kmb_Latn szl_Latn slk_Latn pol_Latn pol_Latn szl_Latn pol_Latn pol_Latn szl_Latn szl_Latn pol_Latn unk szl_Latn szl_Latn luo_Latn szl_Latn szl_Latn szl_Latn szl_Latn pol_Latn pol_Latn pol_Latn pol_Latn pol_Latn pol_Latn szl_Latn szl_Latn szl_Latn szl_Latn pol_Latn pol_Latn gla_Latn pol_Latn pol_Latn szl_Latn pol_Latn szl_Latn pol_Latn szl_Latn pol_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn